Turizmni rivojlantirish qo‘mitasi Umra ziyoratidagi cheklovlarni olib tashlashga chaqirdi

Xususiy turfirma orqali Umra ziyoratiga jo‘natilgan 14 nafar o‘zbekistonlikning vizasi soxta bo‘lib chiqqani uchun Arabistonga kiritilmasdan deportatsiya qilingani haqida xabar berilgan edi. Turizmni rivojlantirish davlat qo‘mitasi voqea yuzasidan munosabat bildirdi.

Unda umra ziyoratini tashkil etish bo‘yicha yillar davomida ko‘plab muammolar yig‘ilib qolgani va ularni tizimli ravishda hal qilish kerakligi bildirilgan.
Jumladan, o‘zbekistonliklarning Umra ziyoratiga bo‘lgan ehtiyoji Diniy qo‘mita tomonidan qondirilmayotgani, turli cheklovlar orqali muammolarni bartaraf etib bo‘lmasligi, aksincha, Umra ziyoratlarini bozor munosabatlari va fuqarolarning ehtiyojlaridan kelib chiqqan holda tashkillashtirish maqsadga muvofiqligi aytilgan.
O‘zbekistonda Umra ziyoratiga yuborish bo‘yicha faqat O‘zbekiston Musulmonlar Idorasi va Din ishlari bo‘yicha qo‘mita birgalikda amalga oshirishi, xorijda bu to‘lig‘icha bozor munosabatlariga tayanib tashkil etilishi, o‘nlab sayyohlik firmalari bu bilan shug‘ullanishi ta’kidlangan. Jumladan, Turkiyada 156 ta, Indoneziyada 101 ta, Malayziyada 71 ta va qo‘shni Qozog‘istonda 30 ga yaqin firma mamlakatlarida qonunchilik bilan mustahkamlangan aniq tartib-taomil asosida Umra ziyoratini tashkillashtirishi qayd etilgan.
“Buning natijasida esa, mazkur ziyoratni amalga oshirishga qodir bo‘lgan kishilarning yillab navbat kutishi, safar narxining asossiz ko‘tarilishi, fuqarolarning aylanma yo‘llar orqali ziyoratni amalga oshirishi va tadbirkorlik subyektlarining yashirin iqtisodiyot vakillari sifatida safarlarni tashkil etishi kabi noxush holatlarga barham berilgan”, — deyiladi qo‘mita munosabatida.
Shuningdek, qo‘shimcha qilinishicha, O‘zbekistonda Umra safarlarini amalga oshirishni xohlovchilar sonining ko‘pligi hamda amaldagi tartib asosida ularning xohishi to‘laqonli qondirilmayotganligi sababli minglab fuqarolar mavjud tartibni chetlab o‘tgan holda turizm tashkilotlari va boshqa vositachi shaxslar orqali ziyoratlarini tashkillashtirishiga olib kelmoqda.
 “Umra sayohat emas, ibodat”. Din ishlari qo‘mitasi Umradan foyda ko‘rmasligini ma’lum qildi
Ma’lumotlarga ko‘ra, 2018—2019-yilgi mavsumda O‘zbekiston musulmonlari idorasi tomonidan qancha fuqarolar Umra ziyoratini amalga oshirgan bo‘lsa, deyarli shuncha fuqarolar Qozog‘iston, Qirg‘iziston, Turkiya, BAA kabi mamlakatlar orqali Umra safarini amalga oshirgan.
“Bu sohadagi mavjud muammolarni bartaraf etish faqatgina turli cheklovlarni o‘rnatish orqali emas, balki fuqarolarimizda muqaddas ziyoratlarni amalga oshirishga bo‘lgan ehtiyojning kattaligini inobatga olgan holda, ularning salomatligi va xavfsizligini ta’minlash hamda fuqarolarning mavjud tartibni chetlab o‘tishlarining oldini olish maqsadida Umra ziyoratlarini bozor munosabatlari va fuqarolarning ehtiyojlaridan kelib chiqqan holda tashkillashtirish maqsadga muvofiq hisoblanadi”, — deya Umra ziyoratidagi cheklovlarni olib tashlashga chaqirdi Turizmni rivojlantirish qo‘mitasi.